Helge Adam Møller (KF), 2001-10-04:
Hr. statsminister: Det var gode, nødvendige og rigtige ord, som statsministeren sagde om den internationale situation for 2 dage siden her i Folketinget.
Jeg tror, vi var utrolig mange i Folketinget, der var enige i næsten alt det, der blev sagt, og vi synes - det synes jeg i hvert fald - at statsministeren holdt en rigtig tale, og at statsministeren i de sidste 3 uger har optrådt som det, statsministeren er, nemlig statsminister.
Men - ja, træerne vokser jo ikke ind i himlen - i dag har en række ordførere stillet spørgsmål til den socialdemokratiske ordfører, hr. Jan Petersen.
De har stillet spørgsmål om den irakiske general, og de har stillet spørgsmål om en række andre udlændinge, som har fået tålt ophold her i Danmark.
De har også fået svar fra hr. Jan Petersen; der har været to svar: Hr. Jan Petersen er ikke dommer - det er korrekt - og hr. Jan Petersen har sagt, at han heller ikke er anklager; det er også korrekt.
Statsministeren er jo heller ikke dommer eller anklager, men statsministeren er statsminister, og derfor mener jeg, at statsministeren har en pligt til at svare på klare og nødvendige spørgsmål, som bliver stillet her i Folketinget.
Jeg har et par spørgsmål direkte til statsministeren.
I de sidste 4-5 år har de danske udlændingemyndigheder, som administreres af indenrigsministeren,
givet tålt ophold til i hvert fald seks personer, som er ekstremt kriminelle.
Disse mennesker har af egen fri vilje fortalt de danske myndigheder, hvordan de har henrettet, mishandlet, pisket, druknet og kvalt et stort antal uskyldige mennesker.
Den ene har detaljeret forklaret, hvordan han bandt mennesker på en så bestialsk måde, at de langsomt kvalte sig selv.
En af de andre har fortalt, at han har dræbt så mange mennesker med egne hænder, at han ikke kan huske hvor mange.
Den tredje har fortalt, hvordan han torterede og piskede to mennesker, til de døde.
Det har de fortalt til danske myndigheder.
Se, her i Danmark frihedsberøver og dømmer vi jo bl.a. bankrøvere og grove voldsmænd.
Det siger loven, og det siger
almindelig sund fornuft.
For det tredje: Kan statsministeren forklare Folketinget, hvorfor der ikke er indledt en efterforskning imod disse mennesker allerede for flere år siden, dengang de første gang til embedsmænd fra det danske Indenrigsministerium fortalte om deres ugerninger?
Jeg spørger, fordi disse mennesker selv har indrømmet kriminalitet af en så bestialsk karakter, at kriminelle som Jønke eller Peter Lundin jo virker som småkriminelle sammenlignet med disse.
Og så et par facts mere: I juli måned 1999, for over to år siden, meldte en irakisk general sig til de danske asylmyndigheder.
Jeg ved ikke, om generalen er verdens største krigsforbryder, eller om han er uskyldig - det skal en domstol afgøre - men jeg ved noget helt andet.
Jeg ved, at det var et kup, Danmark gjorde den dag, generalen meldte sig til de danske myndigheder.
De oplysninger, denne mand sidder inde med, kan jo medvirke til, at hundreder, måske tusinder af unge mænd og kvinder redder livet i en eventuelt kommende militær konfrontation mellem Vesten og Saddam Hussein.
Hvorfor det?
Jo, generalen er en af de mænd i Irak, der sammen med Saddam Hussein, som vi faktisk med danske tropper var i væbnet konflikt med for 10 år siden, ved mest om det irakiske forsvar, om deres våben, deres udrustning og deres taktik, og om den måde, deres kommandosystem virker på.
Han har også viden om, hvor langt
Saddam Hussein er nået med at lave atomvåben og de nødvendige dødbringende missiler, hvor han kan ramme lande som eksempelvis Israel eller andre.
Alt det ved denne mand, som har været i danske hænder i over 2 år.
Sikken en gevinst, der faldt i den danske regerings hænder den dag i juli for 2 år siden.
Det var jo den bedste sikkerhed for at opnå asyl det ene eller det andet sted.
Når man så samtidig ved, at generalen var den øverste militære leder på det tidspunkt, hvor Saddam Husseins styrker anvendte nervegas og sennepsgas til at dræbe mere end 100.000 uskyldige kurdere, ja, så er det vel klart, at statsministeren personlig har måttet vide besked om dette hele tiden.
Jeg er helt klar over, at statsministeren selvfølgelig ikke kan meddele om omfanget og betydningen af alle de militære oplysninger, som vi er kommet i besiddelse af fra generalen.
Nogle kunne måske så sige, jamen måske vidste statsministeren slet ikke, at vi havde denne general her i Danmark, før han læste om det i Politiken i søndags.
Men den forklaring kan da ikke passe, for er det situationen, betyder det jo, at den danske indenrigsminister ikke straks, da hun blev orienteret om generalen, kontaktede forsvarsministeren, justitsministeren og statsministeren, og sådan handler ingen ansvarlig minister.
Jeg må derfor stille de tre sidste spørgsmål.
Spørgsmål nummer ét: Kan statsministeren forklare Folketinget, hvorfor Justitsministeriet først mere end 2 år efter generalens ankomst til Danmark gik i gang med at undersøge, om han overhovedet kunne stilles for en dommer?
Spørgsmål nummer to: Kan statsministeren forklare Folketinget, hvorfor generalen, der har fået nægtet asyl, og som er en klar sikkerhedsrisiko for uskyldige naboer, har fået lov til at færdes helt frit og bosætte sig midt i Sorø?
Og så det allersidste spørgsmål, som er et opsummerende spørgsmål: Kan statsministeren ikke forklare Folketinget, hvorfor regeringen tager mere hensyn til massemordere, torturbødler og en mulig krigsforbryder end til landets egne borgere?
Svar udbedes.